ธปท.ชี้สินเชื่อไม่โตโอเวอร์
ธปท.ชี้สินเชื่อของธนาคารพาณิชย์ไทยไม่ได้โตโอเวอร์ พอที่จะกระทบต่อเสถียรภาพเศรษฐกิจของไทย
30 ก.ค. 2555

ธปท.ชี้สินเชื่อของธนาคารพาณิชย์ไทยไม่ได้โตโอเวอร์ พอที่จะกระทบต่อเสถียรภาพเศรษฐกิจของไทย 
นายเกิรก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย(ธปท.) กล่าวว่า การขยายตัวของสินเชื่อในระบบสถาบันการเงินของไทยในปัจจุบันไม่ได้กระทบเสถียรภาพของเศรษฐกิจโดยรวมของประเทศแต่อย่างใด แม้ว่าสินเชื่อในบางประเภทจะขยายตัวสูงไปบ้าง อย่างไรก็ตาม ธปท.มีการติดตามดูข้อมูลการขยายตัวของสินเชื่อทั้งระบบอย่างใกล้ชิดอยู่แล้ว ขณะนี้ยังไม่มีสัญญาณอะไรที่ผิดปกติหรือน่าห่วง
“เรื่องสินเชื่อเท่าที่ดูตอนนี้ยังไม่มีอะไร ไม่ได้โตจนกระทบเสถียรภาพเศรษฐกิจโดยรวมแน่นอน” นายเกริกกล่าว
ทั้งนี้ ธปท.รายงานข้อมูลการขยายตัวของสินเชื่อภาคเอกชนของสถาบันการเงินที่รับฝากเงิน ล่าสุด ณ เดือนพ.ค. ปีนี้ พบว่า สินเชื่อทั้งระบบขยายตัว 12.28 ล้านล้านบาท หรือเติบโต 16.8% เมื่อเทียบกับระยะเดียวกันของปีก่อน ขณะที่เงินฝากของสถาบันการเงินขยายตัว 12.60 ล้านล้านบาท หรือเติบโต 13.6%